भोपाल. आयकर विभाग ने नोटबंदी के बाद 8 नवंबर से 30 दिसंबर तक बैंकों में करोड़ों रुपए जमा कराकर उसका स्रोत न बताने वाले बड़े ज्वेलर्स, पेट्रोल पंप संचालकों को और रिटेलर के यहां वेरिफिकेशन सर्वे की कार्रवाई शुरू की। यह कार्रवाई केंद्रीय प्रत्यक्ष कर बोर्ड सीबीडीटी से मिले इनपुट के आधार पर की गई। खुद बोर्ड मेंबर गोपाल मुखर्जी पूरी कार्रवाई की मॉनिटरिंग के लिए सोमवार को भोपाल में रहेंगे।
राजधानी के छह प्रतिष्ठानों पर आयकर की टीम शाम को 4 बजे से पहुंचना शुरू हुई। खबर लिखे जाने तक कार्रवाई जारी थी। बताया जा रहा है कि यह कार्रवाई पूरे प्रदेश में चल रही है।
विभागीय सूत्रों ने बताया कि कार्रवाई के दायरे में ज्यादातर ज्वेलर आए हैं। राजधानी में बिट्टन मार्केट स्थित जेपी ज्वेलर्स, बैरागढ़ स्थित आेम गायत्री ज्वेलर्स, अब्दुल्लागंज स्थित बिनेका पेट्रोल पंप के साथ राजधानी के अयोध्या फिलिंग स्टेशन अयोध्या बायपास समेत कुछ अन्य जगह भी यह कार्रवाई जारी है।
जितना पैसा जमा कराया उतना टर्नओवर नहीं
बताया जा रहा है कि कारोबारियों ने जितना पैसा नोटबंदी के दौरान जमा कराया, उनका टर्नओवर इससे कहीं कम है। बताया जा रहा है कि मप्र में करीब 400 लोगों ने एक-एक करोड़ रुपए से अधिक का धन जमा कराया था। 200 लोग इसमें ऐसे थे जिनके डिपाॅजिट 5-5 करोड़ से भी ज्यादा थीं।
जांच के दायरे में चालू खाते में 12.5 लाख और बचत खाते में 2.5 लाख रुपए से ज्यादा का धन जमा कराने वाले आए थे। इन प्रकरणों में छोटे डिपॉजिट वाले बैंक खाते भी जांच के दायरे में थे। विभाग ने मप्र-छग में करीब 50 हजार लोगों को नोटिस जारी किए थे। इनमें से करीब 70 फीसदी शंका के दायरे में बताए जा रहे हैं।
hin_Deva hin_Deva hin_Deva hin_Deva hin_Deva hin_Deva